text: আনন্দচন্দ্র রায় (১৮৪৪ — ১৯৩৫) একজন বাঙালি সমাজসেবক ও রাজনীতিবিদ।
  
  প্রারম্ভিক জীবন 
  আনন্দচন্দ্র রায় ঢাকায় জন্মগ্রহণ করেন ১৮৪৪ সালে। তারা ছিলেন আদতে রাজশাহী্র বারেন্দ্র ব্রাহ্মণ। পিতা গৌরসুন্দর রায় ঢাকার নীলকর জমিদার জেমস ওয়াইজের জমিদারি এস্টেটের ম্যানেজার ছিলেন। আনন্দচন্দ্র ঢাকার পোগোজ স্কুলে পড়াশোনা সম্পন্ন করেন এবং পরে ওকালতি পাশ করে ঢাকার আদালতে কাজে যোগ দেন।
  
  অবদান 
  আনন্দচন্দ্র রায় আইন ব্যবসায়ে যথেষ্ট খ্যাতি ও পয়সা অর্জন করেন। জমিদারি ক্রয় করে ঢাকায় সমাজসেবামূলক কাজ করেছেন। তিনি ঢাকেশ্বরী মন্দিরের ফটক নির্মাণ এবং মন্দিরের সার্বিক ব্যয়বহনের জন্য আর্থিক সহায়তা প্রদান করেন। নিজ গ্রামে স্ত্রী আনন্দময়ীর নামে একটি স্কুল প্রতিষ্ঠা করেন। এরপর সক্রিয়ভাবে স্থানীয় রাজনীতিতে জড়িয়ে পড়েন তিনি। ঢাকায় বিভিন্ন সভা সমিতিতে তিনি বক্তব্য রাখেন ও সরকারের কাছে আবেদন করেন পৌরসভাগুলিকে দেশীয়দের হাতে ন্যস্ত করার। তিনি Dacca People’s Association বা ঢাকা সাধারণ সভার অন্যতম উদ্যোক্তা ছিলেন। ১৮৮৪ সালের মিউনিসিপ্যালিটি আইন পাস হলে আনন্দচন্দ্র রায় ঢাকা পৌরসভার প্রথম নির্বাচিত চেয়ারম্যান হন ও ১৮৮৭ সাল পর্যন্ত সেই দায়িত্ব পালন করেন। তিনি পূর্ববঙ্গ জমিদার সভা ও বঙ্গীয় ব্যবস্থাপক সভার সদস্য নির্বাচিত হন। জগন্নাথ কলেজ, ঢাকা বিশ্ববিদ্যালয় এবং কুমিল্লার ভিক্টোরিয়া কলেজ প্রতিষ্ঠার ক্ষেত্রেও অবদান রাখেন তিনি। ভিক্টোরিয়া কলেজের পরিচালনা পর্ষদের আজীবন সদস্য ছিলেন তিনি। বঙ্গভঙ্গ আন্দোলনে যোগদান করেছিলেন আনন্দচন্দ্র। এরপর তিনি কংগ্রেসের রাজনীতির সঙ্গে যুক্ত হন। ১৯১২ সালে তিনি ঢাকায় কংগ্রেস প্রাদেশিক সম্মেলনের অভ্যর্থনা কমিটির সভাপতি নির্বাচিত হন। জনহিতৈষী কাজের জন্য সরকার তাঁকে রায়বাহাদুর উপাধি দেয়। আনন্দচন্দ্র রায় ১৯৩৫ সালে ঢাকায় মৃত্যুবরণ করেন।
  
  তথ্যসূত্র 
  
  বিষয়শ্রেণী:১৮৪৪-এ জন্ম
  বিষয়শ্রেণী:১৯৩৫-এ মৃত্যু
  বিষয়শ্রেণী:বাঙালি সমাজসেবক
  বিষয়শ্রেণী:ঢাকা জেলার ব্যক্তি
  বিষয়শ্রেণী:বাঙালি রাজনীতিবিদ
title: আনন্দচন্দ্র রায়